**Úspech v exotických krajinách**

Rozhovor s Ernstom Prostom, konateľom a spoločníkom LIQUI MOLY

**Február 2017 - LIQUI MOLY vyváža svoje produkty do viac ako 120 krajín. Okrem iného aj do krajín, ktoré na prvý pohľad neskrývajú veľký obchodný potenciál, avšak tento výrobca olejov a prísad v nich dosiahol vysoké tržby z predaja. Ernst Prost, majiteľ a konateľ spoločnosti LIQUI MOLY kladie dôraz na kombináciu nemeckej kvality a lokálnych poznatkov.**

**Medzi dôležité vývozné krajiny LIQUI MOLY patria aj Irak, Turkménsko a Alžírsko. Nie sú to práve typické rýchlo rastúce trhy.**

**Ernst Prost:** A presne to je jeden z dôvodov nášho úspechu. Zoberme si napríklad Irak: Niektoré časti krajiny sú stále obsadené Islamským štátom, v posledných rokoch boli v krajine časté občianske nepokoje sprevádzané násilím a kúpna sila obyvateľstva sa s tou európskou sotva dá porovnávať. Preto mnoho našich konkurentov dáva od tejto krajiny ruky preč. V skutočnosti ponúka Irak celkom zaujímavé možnosti. Len ich musíte vedieť využiť. V roku 2016 sme v Iraku dosiahli obrat viac ako päť miliónov eur.

**Ako sme to dokázali?**

Skombinovali sme nemeckú kvalitu s lokálnymi poznatkami. Lokálne poznatky pochádzajú od našich dovozcov priamo v Iraku, s ktorými úzko spolupracujeme. Poznajú svoju krajinu lepšie ako my a pri propagácii našich olejov a prísad im nechávame veľkú voľnosť. Nikdy by nám nenapadlo riadiť marketingové aktivity centrálne z Nemecka. S tým by sme sotva mohli uspieť. Našou úlohou je poskytnúť našim dovozcom všetko, čo potrebujú na úspešnú propagáciu našich produktov. A držíme spolu. Prechovávam obrovský rešpekt voči našim zákazníkom, ktorí v krízových a vojnových oblastiach dokážu za nepriaznivých okolností odvádzať skvelú prácu. Aj napriek tŕnistej ceste ideme spoločne ďalej. Lojalita a partnerstvo sú pre nás dôležitejšie ako rýchlo zarobené peniaze. Takýto prístup sa z dlhodobého hľadiska oplatí aj finančne.

**Líši sa sortiment v týchto krajinách od výrobkov ponúkaných v Nemecku?**

Nie. Vo všetkých krajinách ponúkame v podstate celý sortiment. Ale samozrejme vozové parky a dopyt sú odlišné.

**Vyhľadáva teraz LIQUI MOLY pre svoj ďalší rast najmä okrajové trhy ako je Irak?**

Určite nie. Na to máme príliš veľký potenciál rastu na veľkých trhoch. Je tam vyšší konkurenčný tlak, nás však konkurencia motivuje, neodrádza. Prejavuje sa to aj na našom výraznom raste v USA a v Číne.

**Znie to, akoby neexistovali žiadne neprístupné trhy.**

Ale samozrejme, že existujú. Každý trh má svoje úskalia. Napríklad dostať sa na japonský trh je veľmi náročné. Súvisí to s kultúrou, ale aj právnymi rámcovými podmienkami. V tomto smere to tam stále nemáme jednoduché. Preto sme najali japonských expertov, ktorí nám pomáhajú vybudovať vlastný trhový podiel na tamojšom trhu.

**O LIQUI MOLY**

Spoločnosť LIQUI MOLY ponúka na celom svete jedinečne široký sortiment takmer 4000 chemických výrobkov pre automobilový priemysel: motorové oleje a prísady, tuky a pasty, spreje a ošetrovacie prostriedky pre automobily, lepiace a tesniace látky. Spoločnosť LIQUI MOLY bola založená v roku 1957 a vyrába výlučne v Nemecku. Tam má nesporne vedúce postavenie na trhu v oblasti prísad a býva opakovane volená za najlepšiu značku oleja. Firma vedená majiteľom Ernstom Prostom predáva svoje výrobky vo viac než 120 krajinách a v roku 2016 zaznamenala obrat 489 miliónov eur.

**Ďalšie informácie nájdete:**

LIQUI MOLY GmbH

Peter Szarafinski

Jerg-Wieland-Str. 4

89081 Ulm-Lehr

Germany

Tel.: +49 7 31/14 20 189

Fax: +49 7 31/14 20 82

Peter.Szarafinski@liqui-moly.de